b'\n_START_ARTICLE_\nJuhan Aru\n_START_SECTION_\nHaridustee ja j\xc3\xa4reldoktorantuur\n_START_PARAGRAPH_\nJuhan Aru l\xc3\xb5petas 2005. aastal kuldmedaliga Hugo Treffneri G\xc3\xbcmnaasiumi._NEWLINE_Aastatel 2005\xe2\x80\x932006 \xc3\xb5ppis ta Berliini Humboldti \xc3\x9clikoolis biof\xc3\xbc\xc3\xbcsikat, seej\xc3\xa4rel 2006\xe2\x80\x932009 Cambridge\'i \xc3\x9clikoolis matemaatikat, kus ta l\xc3\xb5petas Trinity College\'i bakalaureusekraadiga (kiitusega). Aastatel 2009\xe2\x80\x932011 oli ta Lyonis asuva \xc3\xb5ppeasutuse \xc3\x89cole normale sup\xc3\xa9rieure de Lyon pensionnaire \xc3\xa9tranger._NEWLINE_2010. aastal oli ta kolmekuulisel praktikal Saksamaal Frankfurdis Max Plancki Aju-uuringute Instituudis._NEWLINE_Seej\xc3\xa4rel \xc3\xb5ppis ta aastatel 2010\xe2\x80\x932011 Pariisi Descartesi \xc3\x9clikoolis, kus kaitses 2011. aastal magistrikraadi (AIV Master) interdistsiplinaarsetes eluteadustes (Interdisciplinary Approches to Life Sciences, cum laude). Sellele j\xc3\xa4rgnes magistri\xc3\xb5pe Cambridge\'i Trinity College\'is, mille ta l\xc3\xb5petas 2012. aastal magistrikraadiga (Master of Advanced Study in Mathematics (distinction))._NEWLINE_Aastatel 2012\xe2\x80\x932015 \xc3\xb5ppis ta \xc3\xb5ppeasutuse \xc3\x89cole normale sup\xc3\xa9rieure de Lyon matemaatika doktorantuuris. Tema juhendajaks oli professor Christophe Garban. P\xc3\xa4rast 2015. aastal v\xc3\xa4itekirjaga "The geometry of the Gaussian free field combined with SLE processes and the KPZ relation" (\'Gaussi vaba v\xc3\xa4lja geomeetria \xc3\xbches SLE protsesside ja KPZ seosega\') doktorikraadi kaitsmist j\xc3\xa4tkas ta uurimist\xc3\xb6\xc3\xb6d ETH Z\xc3\xbcrichi j\xc3\xa4reldoktorantuuris.\n_START_SECTION_\nK\xc3\xb5rvalep\xc3\xb5ige ajuteadusse\n_START_PARAGRAPH_\nJuhan Aru oli 2010. aastal kolmekuulisel praktikal Max Plancki Aju-uuringute Instituudis, kus ta vend Jaan Aru \xc3\xb5ppis samal ajal doktorantuuris._NEWLINE_Tol ajal oli kognitiivses ajuteaduses aktuaalne ajur\xc3\xbctmidevaheliste seoste (cross-frequency coupling, CFC) uurimine. Neuroteadlased arvasid, et madalama sagedusega ajur\xc3\xbctmid m\xc3\xb5jutavad k\xc3\xb5rgemate sagedustega ajur\xc3\xbctme. Ka Plancki instituudis peeti seda uurimisteemat heaks, sest see andis ainest m\xc3\xb5ttele, et r\xc3\xbctmidevaheline seos koordineerib aju t\xc3\xb6\xc3\xb6d. Juhan Aru suhtus algusest peale sellesse teemasse kriitiliselt. Selle paari kuuga, mis ta instituudis veetis, veenis ta vend Jaani ja Raul Vicentet, et maailma tipplaborites tehtav CFC anal\xc3\xbc\xc3\xbcs on vigane._NEWLINE_Kui k\xc3\xb5ik asjaosalised olid j\xc3\xb5udnud \xc3\xbchele meelele, astusid nad j\xc3\xa4rgmise loogilise sammu ja koondasid oma CFC anal\xc3\xbc\xc3\xbcsi kriitika artiklisse. 2010. aasta l\xc3\xb5puks valmis artikli esimene variant. Nad muutsid artiklit korduvalt. Vahepeal sai Juhan Aru praktika Frankfurdis l\xc3\xa4bi ning ta l\xc3\xbclitus \xc3\xbcmber bakteritele, hiljem matemaatikale. Ka teistel oli muid t\xc3\xa4htsamaid t\xc3\xb6id. Seet\xc3\xb5ttu valmis artikli esimene korralik versioon alles 2011. aasta l\xc3\xb5puks. Selle artikli oluline s\xc3\xb5num oli: CFC anal\xc3\xbc\xc3\xbcs ei luba j\xc3\xa4reldada, et madalamatel sagedustel toimuvad protsessid m\xc3\xb5jutavad v\xc3\xb5i moduleerivad k\xc3\xb5rgemal sagedusel toimuvat._NEWLINE_Artikli avaldamisega oli t\xc3\xb5sine probleem. J\xc3\xa4rgem\xc3\xb6\xc3\xb6da l\xc3\xbckkasid k\xc3\xb5ik teadusajakirjad artikli tagasi. Kognitiivses ajuteaduses oli CFC sel ajal v\xc3\xa4ga kuum teema ja l\xc3\xa4binisti kriitiline artikkel, milles n\xc3\xa4idati, et kirjanduses domineeriv seisukoht on vale ja eksitav, ei pakkunud toimetustele huvi._NEWLINE_L\xc3\xb5puks otsustasid autorid oma artikli \xc3\xbcles laadida Arxivis ja BioRxivis. Selline samm osutus tulemuslikuks. Sealt avastas selle ajuteaduse \xc3\xbche t\xc3\xa4htsaima \xc3\xbclevaateajakirja Current Opinion in Neurobiology toimetaja, kes pani parajasti kokku ajakirja erinumbrit ja soovis sellesse kaasata ka CFC kriitikat k\xc3\xa4sitleva artikli. Artikkel "Untangling cross-frequency coupling in neuroscience" ilmus ajakirjas 2015. aasta aprillis. Esimese autorina on m\xc3\xa4rgitud Juhan Aru.\n_START_SECTION_\nIsiklikku\n_START_PARAGRAPH_\nJuhan Aru vanemad on Krista Aru ja Jaak Aru. Tema vend on Jaan Aru._NEWLINE_Juhan valdab v\xc3\xb5\xc3\xb5rkeeltena inglise, prantsuse ja saksa keelt.'